US के अखबार ने लिखा- भारत के बगैर चीन की ताकत कम नहीं कर सकता अमेरिका
BJP Party Popularity; Wall Street Journal Opinion Columnist Walter Russell Mead Latest Opinion  वाल स्ट्रीट जनरल के लिखे गए एक ओपिनियन के मुताबिक भाजपा अमेरिका के हितों के दृष्टिकोण से दुनिया की सबसे महत्वपूर्ण विदेशी राजनीतिक पार्टी है।
अमेरिकी अखबार वॉल स्ट्रीट जर्नल (WSJ) के एक ओपिनियन के मुताबिक, भारतीय जनता पार्टी (BJP) अमेरिकी हितों के लिहाज से दुनिया की सबसे अहम पॉलिटिकल पार्टी है।
मीड के मुताबिक अगर अमेरिका को इंडो-पैसिफिक में चीन का मुकाबला करना है तो उसे भारत की सबसे ज्यादा जरूरत होगी। 2014 और 2019 में चुनावी जीत के बाद भाजपा 2024 में फिर जीत की तरफ बढ़ रही है। भारत बड़ी इकोनॉमिक पावर के तौर पर उभर रहा है।
इस इलाके में जापान पहले ही अमेरिका के साथ है। भविष्य में भाजपा ऐसा दबदबा बनाएगी कि जिसकी मदद के बिना अमेरिका चीन की बढ़ती ताकत को नहीं रोक पाएगा। ऐसा करना उसके लिए बेहद मुश्किल होगा।
ओपिनियन की 6 बड़ी बातें...
1. भारत को सुपर पावर बनाने के लिए देश में लीड करना चाहती है भाजपा
भाजपा को कम आंका जाता है, क्योंकि ज्यादातर गैर भारतीय इससे और इसकी कल्चरल हिस्ट्री से वाकिफ नहीं हैं। भाजपा की आज जो चुनावी ताकत है वो उसके कार्यकर्ताओं की पीढ़ियों की मेहनत और सामाजिक आंदोलनों से आई है। ये इस पार्टी की विचारधारा की जीत भी है।
भाजपा कई मामलों में पश्चिमी उदारवाद को खारिज करती है। चीन की कम्युनिस्ट पार्टी की तरह, भाजपा एक अरब से अधिक लोगों के साथ भारत को दुनिया की सबसे बड़ी ताकत बनाना चाहती है। इजराइल की लिकुड पार्टी की ही तरह भाजपा प्रो-मार्केट इकोनॉमी चाहती है और इसके लिए पॉपुलर और ट्रेडिशनल नारों का सहारा लेती है। यहां तक ​​कि यह उन लोगों के गुस्से को भी भरती है जो पाश्चात्य संस्कृति और राजनीतिक लोगों के कारण समाज से कटा हुआ महसूस करते हैं।
2. लोग राष्ट्रीय स्वयंसेवक संघ (RSS) की ताकत से डरते हैं
अमेरिकन एनालिस्ट और खास कर वो लोग जो लेफ्ट लिबरल विचारों वाले हैं नरेंद्र मोदी के भारत की ओर देखते हैं और पूछते हैं कि यह डेनमार्क की तरह क्यों नहीं है। सत्ता की आलोचना करने वाले पत्रकारों को उत्पीड़न और इससे भी खराब हालातों का सामना करना पड़ सकता है।
धार्मिक अल्पसंख्यक जो पुनरुत्थानवादी हिंदू गौरव के खिलाफ हैं, वे बताते हैं कि भाजपा धर्मांतरण विरोधी कानूनों और कभी-कभार भीड़ से हिंसा करवाने का इशारा करती है। बहुत से लोग राष्ट्रीय स्वयंसेवक संघ (RSS) की ताकत से डरते हैं, जो कि हिंदू राष्ट्रवादी संगठन है। जिसका भाजपा से संबंध है। मीड का मानना है कि भारत में कई और कहानियां भी हैं।
3. उत्तर प्रदेश में शिया मुस्लिमों का भरपूर समर्थन मिल रहा
हाल ही में भाजपा को भारत के नॉर्थ-ईस्ट के क्रिश्चियन स्टेट्स में चुनावी सफलताएं मिली हैं। भाजपा की सरकार वाला उत्तर प्रदेश जो कि लगभग 200 मिलियन की आबादी वाला राज्य है वहां शिया मुस्लिमों का भरपूर समर्थन मिल रहा है। RSS के कार्यकर्ताओं ने जातिगत भेदभाव से लड़ने की कोशिश में महत्वपूर्ण भूमिका निभाई है।
भाजपा और RSS के सीनियर नेताओं और उनके आलोचकों के साथ रहने के बाद यह कहा जा सकता है कि अमेरिकी और पश्चिमी लोगों को जटिल और प्रभावशाली आंदोलनों के साथ ज्यादा गहराई से जुड़ने की जरूरत है।
4. RSS दुनिया का सबसे पावरफुल सामाजिक संगठन
बुद्धिजीवियों और धार्मिक उत्साही लोगों के शामिल होने से RSS दुनिया का सबसे पावरफुल सामाजिक संगठन बन गया है। इसके ग्रामीण और शहरी विकास कार्यक्रम, धार्मिक शिक्षा और सुधार की कोशिशों के साथ सभी क्षेत्रों में हजारों स्वयंसेवक लाखों लोगों के राजनीतिक विचार को बदलने में सफल रहे हैं।
5. योगी को मोदी का उत्तराधिकारी माना जाता है
मीड ने उत्तर प्रदेश के सीएम योगी आदित्यनाथ और RSS प्रमुख मोहन भागवत के साथ मुलाकात को भी याद किया। उन्होंने लिखा कि ऐसा लगता है कि आंदोलन एक चौराहे पर पहुंच गया है, जब मैं योगी आदित्यनाथ से मिला, वे सीएम के रूप में हिंदू भिक्षु थे। जिन्हें सबसे कट्टरपंथी आवाजों में से एक माना जाता है। योगी को 72 वर्षीय प्रधानमंत्री मोदी का उत्तराधिकारी माना जाता है।
इसी तरह, मोहन भागवत ने मुझसे भारत के आर्थिक विकास में तेजी लाने की आवश्यकता के बारे में बात की। उन्होंने इस बात को खारिज कर दिया कि धार्मिक अल्पसंख्यकों को भेदभाव या नुकसान उठाना चाहिए।
6. अमेरिका को आर्थिक और राजनीतिक भागीदारी के लिए भारत की जरूरत 
आखिर कैसे टॉप लीडर्स के विदेशी पत्रकारों को दिए गए बयान सबसे निचले स्तर तक चले जाते हैं यह अनुमान लगाना भी मुश्किल है, लेकिन मुझे यह आभास हुआ कि भारत अपने सामाजिक और राजनीतिक आधार के जरिए बाहरी दुनिया के साथ गहराई से और उपयोगी रूप से जुड़ना चाहता है।
भाजपा और RSS के साथ जुड़ने का निमंत्रण ऐसा है जिसे अमेरिकी इनकार नहीं कर सकते। जैसे-जैसे चीन के साथ तनाव बढ़ रहा है, अमेरिका को आर्थिक और राजनीतिक भागीदारी के लिए भारत की जरूरत है। नेता और निवेशक यदि भारत के साथ आर्थिक रूप से जुड़ना चाहते हैं तो उनके लिए जरूरी है कि वे हिंदू राष्ट्रवादी आंदोलन की विचारधारा को समझें।